ཕྱི་ལོ་༡༩༤༩ནས་བཟུང་བོད་ཀྱི་ཁྱིམ་མཚེས་རྒྱ་དམར་ནས་གཡོ་སྒྱུ་ཁྲམ་གསུམ་གྱིས་སྒོ་ནས་བོད་ཀྱི་ས་ཁུལ་དུ་ཤོག་བུ་སྣུམ་ཟོས་ལྟར་རིམ་བཞིན་བཙན་འཛུལ་བྱས་ནས་མཐར་ཕྱི་ལོ་༡༩༥༩ལོར་བོད་ཀྱི་ཆོས་སྲིད་གཉིས་ཀྱི་དབུ་ཁྲིད་༸གོང་ས་༸སྐྱབས་མགོན་ཆེེན་པོས་དབུས་བོད་གཞུང་དགའ་ལྡན་ཕོ་བྲང་གི་གཞུང་ཞབས་ལས་སྣེ་ཁག་གཅིག་དང་བོད་མི་ཁྲི་ཚོ་ཁ་ཤས་ཁྱིམ་མཚེས་རྒྱ་གར་དུ་སྐྱབས་བྱོལ་དུ་ཕེབས་དགོས་བྱུང་བ་དང་།༸གོང་ས་མཆོག་རྒྱ་གར་ས་ཐོག་ཏུ་༸ཞབས་སོར་འཁོད་མ་ཐག་ཁོང་གིས་དབུ་ཁྲིད་པའི་ཆོས་སྲིད་ཟུང་འབྲེལ་གྱི་བོད་གཞུང་དེ་རྒྱ་གར་ལ་བཙན་བྱོལ་དུ་ཡོད་པའི་གསལ་བསྒྲགས་བསྐྱངས་པ་ནས་བཟུང་ཛ་དྲག་དགོས་མཁོ་དང་བསྟུན་ཏེ་བཙན་བྱོལ་བོད་གཞུང་མ་ལག་དང་བཅས་པ་རིམ་བཞིན་ཆེད་འཛུགས་བསྐྱངས་གནང་མཛད་པ་བཞིན།བོད་གཞུང་འཕྲོད་བསྟེན་ལས་ཁུངས་འདི་ཡང་ཕྱི་ལོ་༡༩༨༡ལོར་བཀའ་བློན་ལྷན་ཁང་གཅིག་གི་ངོ་བོར་ལོགས་སུ་རྒྱ་བསྐྱེད་མཛད་ཅིང་།འཕྲོད་བསྟེན་ལས་ཁུངས་ཀྱི་བྱེད་སྒོ་ནི་བཙན་བྱོལ་བོད་མིའི་བཅའ་ཁྲིམས་དགོངས་དོན་ལྟར་མང་ཚོགས་ཀྱི་འཕྲོད་བསྟེན་དང་།གཙང་སྦྲ།སྨན་བཅོས་བཅས་ཀྱི་མཐུན་རྐྱེན་འདང་ངེས་ཡར་རྒྱས་གཏོང་རྒྱུ་དང་།འཁོས་དམན་རྣམས་ལ་རིན་མེད་སྨན་སྦྱིན་སྤྲོད་ཐབས་བྱ་རྒྱུ་དང་།གཅོང་ནད་དང་འགོས་ནད་རིགས་སྔོན་འགོག་དང།དམིགས་བསལ་སྨན་བཅོས་བྱ་རྒྱུ།ཁོར་ཡུག་སྲུང་སྐྱོབ་ཀྱི་སློབ་གསོ་སྤེལ་རྒྱུ།ཁྱད་པར་དུ་བོད་ཀྱི་གནའ་སྲོལ་སྨན་གྱི་ལག་ལེན་དང།སྨན་སྦྱོར།བོད་ཀྱི་གསོ་རིག་དང་དེང་རབས་ཀྱི་གསོ་རིག་ཕན་ཚུན་གོ་བསྡུར་ཉམས་ཞིབ་ཡར་རྒྱས་གཏོང་ཐབས།དེ་བཞིན་བོད་སྨན་གྱི་སྨན་སྦྱོར་ལག་ལེན་བསྟར་ཕྱོགས་ཚད་ལྡན་ཡོང་ཐབས་སུ་ཁྲིམས་ལུགས་ལྟར་ལྟ་རྟོག་སྟངས་འཛིན་བྱ་རྒྱུ་བཅས་ཡིན་པ་ལྟར།བཙན་བྱོལ་དུ་ཐུན་མོང་མ་ཡིན་པའི་བོད་ཀྱི་གསོ་རིག་སྨན་གཞུང་དང་སྐར་རྩིས་གཞུང་གཉིས་ཀྱི་ཉམས་ལེན་མི་ཉམས་རྒྱུན་འཛིན་ཐུབ་ཐབས་སུ་བོད་གཞུང་སྨན་རྩིས་ཁང་ནས་འཛིན་སྐྱོང་སྤེལ་གསུམ་གནང་བཞིན་པ་ཡིན།སྨན་རྩིས་ཁང་དུ་ལས་ཚན་ཆེ་ཁག་འཛིན་སྐྱོང་དང་།སྨན་སྦྱོར།སྨན་རྩིས་མཐོ་སློབ།ཉམས་ཞིབ།སྨན་རྫས་དང་སྔོ་སྦྱོར་ཉམས་ཞིབ།སྐར་དཔྱད་རྩིས་རིག་བཅས་ཀྱི་ཐོག་རྒྱ་བལ་འབྲུག་གསུམ་ནང་ཡན་ལག་སྨན་རྩིས་ཁང་༤༩ཡོད།སྨན་རྩིས་མཐོ་སློབ་ཁང་ནས་ད་བར་ན་གཞོན་ཕོ་མོ་དབྱེར་མེད་མི་གྲངས་༢༧༡བོད་ལུགས་སྨན་པའི་སློབ་སྦྱོང་དང་།མི་གྲངས་༤༠སྐར་རྩིས་ཀྱི་སློབ་སྦྱོང་ཐོན་ཡོད་པའི་ཁོངས་ནས་སྨན་པ་༡༠༣དང་སྐར་རྩིས་པ་༡༧སྨན་རྩིས་ཁང་ཁྱབ་ཁོངས་མ་ལག་དང་བཅས་པའི་ནང་ལས་ཀ་བྱེད་བཞིན་ཡོད།ལོ་ལྟར་བགྲེས་སོང་ལོ་ན་༦༥ཡན་དང་།རང་ཡུལ་ནས་གསར་འབྱོར།འཁོས་ཞན་ཉམ་ཐགསྲི་ཞུ་ལས་བྱེད་བཅས་ལ་སྨན་སྦྱིན་དང་།གྲུབ་མཐའ་རིས་མེད་གྲྭ་བཙུན་དང་སློབ་ཕྲུག་ལ་སྨན་རིན་ཕྱེད་བཅག་འབུལ་བཞིན་པ་ལྟར་སྨན་སྦྱིན་ཁོ་ནར་ལོ་ལྟར་ཧིན་སྒོར་འབུམ་ལྔ་བཅུ་ནས་དྲུག་བཅུའི་བར་འགྲོ་བཞིན་པ་ཡིན།ཞིབ་གནས་མཁྱེན་འདོད་ཡོད་པ་རྣམས་ནས་བོད་གཞུང་སྨན་རྩིས་ཁང་གི་དྲ་རྒྱ་ལ་གཟིགས་ན་མཁྱེན་རྟོགས་ཐུབ་རྒྱུ་ཡིན།